Diari Oficial de la Generalitat Valenciana


Sumari del DOGV 4857, del 06-10-2004 (2004/10040)

DECRET 197/2004, d'1 d'octubre, del Consell de la Generalitat, pel qual n'adequa la composició a la nova estructura de la Generalitat i regula la Comissió de Secretaris Autonòmics i Sotssecretaris.
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/10/01/197**

### Versions

 18/11/2016 - Actualitat  18/12/2012 - 17/11/2016  Text inicial: 07/10/2004 - 17/12/2012 

### Dades del document

Número de DOGV
:   4857

Data del DOGV
:   06-10-2004

Secció del DOGV
:   I. DISPOSICIONS GENERALS

Número del document
:   2004/10757


Data del document
:   01-10-2004

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Govern Valencià
    * reglament intern
    * Govern
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 18.11.2016**

 

**DECRET 197/2004, d'1 d'octubre, del Consell de la Generalitat, pel qual n'adequa la composició a la nova estructura de la Generalitat i regula la Comissió de Secretaris Autonòmics i Sotssecretaris.**

 

**[(DOGV núm. 4857 de 06.10.2004)](http://www.docv.gva.es/datos/2004/10/06/pdf/2004_10112.pdf) Ref. 4409/2004**

 

La Llei 1/2002, de 26 de febrer, de la Generalitat, de modificació de la Llei 5/1983, de 30 de desembre, de Govern Valencià, comporta una profunda reforma en l'estructura de l'administració pública de la Generalitat, possibilitant amb la nova redacció de l'article 32 d'esta norma, que el Consell de la Generalitat puga crear la Comissió de Secretaris Autonòmics i Sotssecretaris, com a òrgan encarregat de preparar les reunions del Consell de la Generalitat.

L'exercici d'esta facultat d'autoorganització s'ha d'entendre condicionat no només per les prescripcions que marca l'article esmentat, sinó també pel criteri d'eficàcia que ha d'inspirar l'actuació del Govern en general i de l'administració Pública en particular.

Pel Decret 80/2003, de 27 de juny, del Consell de la Generalitat, es va crear la Comissió de secretaris autonòmics i sotssecretaris, de conformitat amb el que disposa la Llei 5/1983, de 30 de desembre, de Govern Valencià. Es fa necessari adequar-ne la composició a la nova estructura de l'administració de la Generalitat i regular-ne el funcionament, alhora que es refonen les adaptacions posteriors al Decret 80/2003, i es recullen en un sol text normatiu aquelles disposicions que de manera dispersa regulaven una mateixa matèria.

De conformitat amb tot això, i en virtut del que preveuen els articles 17.1 i 31.1 de l'Estatut d'Autonomia de la Comunitat Valenciana i segons el que disposen els articles 22.e), 32, 38 i següents de la Llei de Govern Valencià, per iniciativa del vicepresident, a proposta del president de la Generalitat, i amb la deliberació prèvia del Consell de la Generalitat, en la reunió del dia 1 d'octubre de 2004,

 

DECRETE

 

**Article 1. Funcions de la Comissió de Secretaris Autonòmics i Sotssecretaris**

1. De conformitat amb l'article 32 de la Llei de Govern Valencià, es crea la Comissió de Secretaris Autonòmics i Sotssecretaris, les sessions de la qual tindran caràcter preparatori de les reunions del Consell de la Generalitat.

2. La Comissió de Secretaris Autonòmics i Sotssecretaris no té funcions decisòries. Totes les seues reunions tindran caràcter deliberant, i els seus informes no seran sotmesos formalment a votació.

3. La comesa de la Comissió és de caràcter general, per la qual cosa tots els assumptes que vagen a sotmetre's a l'aprovació del Consell de la Generalitat hauran de ser prèviament informats per la Comissió de secretaris autonòmics i sotssecretaris, amb les excepcions següents:

a) Els que decidisca el president de la Generalitat, per la seua especial naturalesa o en casos d'urgència, per iniciativa pròpia o a proposta d'algun membre del Consell de la Generalitat.

b) Els informes dels membres del Consell de la Generalitat de contingut no decisori.

c) Els nomenaments i cessament que hagen de realitzar-se per decret del Consell de la Generalitat.

d) L'atorgament de condecoracions, honors i distincions.

 

**Article 2. Composició de la comissió** ****[1]****

La comissió està composta per:

1) La persona integrant del Consell que exercisca la secretaria d'aquest, que presidirà la comissió;

2) Les persones titulars de les secretaries autonòmiques i de les sotssecretaries de la Presidència i de les conselleries;

3) La persona titular del Gabinet del President;

4) La persona titular de la Secretaria Autonòmica de la Presidència exercirà la Vicepresidència de la Comissió;

5) La persona titular del centre directiu amb competències en matèria de relacions amb les Corts exercirà la Secretaria de la Comissió. Serà assisstida en aquesta funció per l'Oficina del Secretariat del Consell.

 

**Article 3. Funcionament de la Comissió de Secretaris Autonòmics i Sotssecretaris**

1. El president de la Comissió fixarà l'Orde del Dia de les seues sessions, el qual estarà integrat pels assumptes proposats per les distintes conselleries. La Comissió es reunirà amb anterioritat a cada una de les sessions del Consell de la Generalitat.

2. El president de la Comissió establirà un sistema que garantisca que els assumptes inclosos en l'orde del dia de la Comissió, amb la documentació necessària per al seu coneixement adequat, siguen coneguts amb la suficient antelació per totes les conselleries, a fi que els membres de la Comissió puguen fer les observacions que estimen pertinents.

3. Correspondrà al president de la Comissió decidir quan un assumpte que s'haja de sotmetre al coneixement del Consell de la Generalitat és informat favorablement per la Comissió, quan ha de ser sotmés a nova deliberació, o quan, a pesar d'haver-se suscitat discrepàncies en el si de la Comissió, ha de ser elevat al Consell de la Generalitat en atenció a la seua especial naturalesa, urgència o importància.

 

DISPOSICIÓ DEROGATÒRIA

 

Queden derogades totes les disposicions de rang igual o inferior que s'oposen al que preveu este decret.

 

DISPOSICIONS FINALS

 

**Primera**

S'autoritza el president de la Generalitat per a dictar totes les disposicions que siguen necessàries per a l'aplicació i el desplegament del present decret.

 

**Segona**

El present decret entrarà en vigor l'endemà de la publicació en el Diari Oficial de la Generalitat Valenciana.

 

València, 1 d'octubre de 2004

 

El president de la Generalitat,

FRANCISCO CAMPS ORTÍZ

 

 

---

****[1]****Redacció que en fa el **[Decret 166/2016, d'11 de novembre, del Consell](http://www.dogv.gva.es/va/disposicio?sig=008638/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D008638/2016)**, de modificació del Decret 197/2004, que regula la comissió de secretaries autonòmiques i sotssecretaries, pel que fa a la seua composició (DOGV núm. 7919 de 17.11.2016) Ref. Base de dades 008638/2016.


Còpia Permalink ELI